钦定古今图书集成/明伦汇编/闺媛典/第344卷 > 夏老姑
## 钦定古今图书集成/明伦汇编/闺媛典/第344卷 > 夏老姑

按《重庆府志》：“老姑夏氏，涪州人也。父子霄，万历间明
经。远祖江南英山人。元末因乱避之蜀。其后或在壁
山，或在江津，或在涪。涪为盛世，世以科名显，为涪望
族。涪之人思结姻好，必有夏氏子。霄生三女，姑幼，及
年十五，议娶妇者数求姑，子霄正为姑卜，姑忽忆女
子以貌事人者也。人之情何限，貌不中善，其意中道
变者多矣。吾不幸为女子，女子必事人，吾不愿也。”于
是屏膏沐，反𫄨丝为布，一身无所饰。父母大惊异，始
前告之以其故，曲劝之，而姑志已定，无可如何，各流
涕痛之。久之，年渐长，家之人无所呼，呼为老姑。姑好
读书，与诸兄辩析古今，有卓识。诸兄多逊服。而性严
峻，常绳上下以礼，家之人皆惮之。或群聚幽僻处，燕
笑见姑影，亟曰：“老姑来，老姑来！”皆散去。有喜女者，不
知其何姓氏，姑婢也，与姑少长等。夏氏世世科名贵
显，诸兄又有贵者，家婢左右丛立，姑皆不役，役喜女，
喜女益坚能附姑。役之既久，亦不欲妻人，竟愿与姑
终身，姑亦深任之。姑死，喜女哭三年自尽。涪之人至
今称述其事，父老犹欷歔出涕。喜女一日出汲，将抵
家，有男子渴，奔来吸其水，饮讫，喜女倾之。某曰：“何为
然？”曰：“吾此水以供老姑者也，今男子吸之，吾不忍以
其馀进也。”其人逊而谢过，见之者莫不相顾叹息不
已。